গত বুধবার সকালের দিকে হঠাৎ করে ভারী বর্ষণ শুরু হয়। এ সময় মহাসড়কের চকরিয়ার বরইতলী নতুন রাস্তার মাথা থেকে যাত্রীবোঝাই করে হারবাংয়ের উদ্দেশ্যে রওনা দেয় ব্যাটারী চালিত একটি ইজিবাইক টমটম। এটি হারবাং স্টেশনের কাছে ইনানী রিসোর্টের সামনে ঝুঁকিপূর্ণ বাঁকে পৌঁছলে বিপরীত দিক থেকে আসা প্রাণ-আরএফএল গ্রুপের পণ্যবাহী দ্রুতগামী একটি কাভার্ড ভ্যানের সাথে মুখোমুখি সংঘর্ষ হয়। এতে ঘটনাস্থলে দুইজনসহ মর্মান্তিক এই দুর্ঘটনায় চারজন নিহত হয়। নিহতদের মধ্যে এক নারীও ছিলেন। আহত হন ইজিবাইকের শিশুসহ আরো চার যাত্রী।